રાજ્યના શિક્ષણપ્રધાન ભૂપેન્દ્રસિંહ ચૂડાસમા ખુદ એ બાબતનો સ્વીકાર કરી કહી રહ્યા છે કે બોર્ડની પરીક્ષામાં લાખો વિદ્યાર્થીઓ ગુજરાતી વિષયમાં નાપાસ થઈ રહ્યા છે અને આ સ્થિતિ સરકાર જ નહીં સમાજ માટે પણ ચિંતાનો વિષય છે. ગુજરાતી માતૃભાષા સમૃદ્ધ થાય અને વિદ્યાર્થીઓની તેમાં રુચિ વધે તે માટે સરકાર ગંભીર બની છે એટલે જ અમે પણ આ મુદ્દો જાહેર ચર્ચા માટે લાવીએ છીએ. માત્ર સરકારની જ નહીં વાલીઓ-વિદ્યાર્થીઓની પણ આ જવાબદારી છે. આ મુદ્દે સહિયારા પ્રયાસો થશે તો તેનાં પરિણામો મળશે. ગુજરાતી ભાષા માટે શું થઈ શકે તેના માટે શિક્ષણવિદો અને સાહિત્યકારો સાથે પણ સરકાર વિચારવિમર્શ કરશે તો બીજી બાજુ શિક્ષણ વિભાગની શિબિરોમાં પણ આ વિષય ગંભીરતાથી લેવામાં આવ્યો છે. કેટલીક નીતિઓનો પણ અભ્યાસ કરવામાં આવી રહ્યો છે. અન્ય રાજ્યોની માતૃભાષાના વિષયોનો અભ્યાસ કરવામાં આવી રહ્યો છે. આમ, ગુજરાતી ભાષા પ્રત્યેનો લગાવ વધે તે માટે જે કંઈ કરી શકાતું હશે તે કરવા સરકાર કટિબદ્ધ છે.